SL Uradni list Evropske unije C 102/24

Tožba, vložena 18. februarja 2009 – Pilkington Group in drugi proti Komisiji

(Zadeva T-72/09)

2009/C 102/38

Jezik postopka: angleščina

Stranke

Tožeče stranke: Pilkington Group Ltd (St Helens, Združeno kraljestvo), Pilkington Automotive Ltd (Lathom, Združeno kraljestvo), Pilkington Automotive Deutschland GmbH (Witten, Nemčija), Pilkington Holding GmbH (Gelsenkirchen, Nemčija), Pilkington Italia SpA (San Salvo, Italija) (zastopniki: J. Scott, S. Wisking in K. Fountoukakos-Kyriakakos, Solicitors)

Tožena stranka: Komisija Evropskih skupnosti

Predlogi tožečih strank

— člen 1(c) odločbe naj se razglasi za ničnega ali, podredno, člen 1(c) naj se razglasi za ničnega v delu, v katerem je ugotovljeno, da je družba Pilkington kršila člen 81 ES in člen 53 Sporazuma EGP pred januarjem 1999;

— člen 2(c) odločbe naj se razglasi za ničnega in/ali znesek globe naj se bistveno zmanjša;

— Komisiji naj se naloži plačilo stroškov tega postopka.

Tožbeni razlogi in bistvene trditve

Tožeče stranke s to tožbo v skladu s členom 230 ES predlagajo, naj se delno razglasi za nično Odločba Komisije C(2008) 6815 z dne 12. novembra 2008 (zadeva COMP/39.125 – avtomobilsko steklo) in zlasti člen 1(c) v katerem je ugotovljeno, da so tožeče stranke kršile člen 81 ES in člen 53 Sporazuma EGP s tem, da so bile med 10. marcem 1998 in 3. septembrom 2002 udeležene pri vrsti sporazumov in/ali usklajenih ravnanj v sektorju avtomobilskega stekla v EGP, ali, podredno, naj se razglasi za ničnega člen 1(c) izpodbijane odločbe v delu, v katerem je ugotovljeno, da so tožeče stranke kršile člen 81 ES in člen 53 Sporazuma EGP pred januarjem 1999. Poleg tega in zato tožeče stranke predlagajo naj se razglasi za ničnega člen 2(c) izpodbijane odločbe, ki tožečim strankam solidarno nalaga globo v znesku 370 milijonov EUR in/ali naj se znesek globe bistveno zmanjša.

Tožeče stranke v podporo svoji tožbi navajajo enajst tožbenih razlogov, od katerih se trije nanašajo na hude napake pri opisu dejanskega stanja kršitve v odločbi, sedem na napake pri odmeri globe, medtem ko se zadnji nanaša na dejstvo, da naj bi okoliščine celotne zadeve upravičevale izvrševanje pristojnosti za odločanje v sporu polne jurisdikcije s strani Sodišča prve stopnje, da bi se znesek globe bistveno zmanjšal.

Prvič, tožeče stranke trdijo, da je Komisija kršila člen 81 ES in člen 53 Sporazuma EGP in/ali Uredbo Sveta (ES) št. 1/2003 (1) s tem, da je nepravilno presodila značilnosti vsake kršitve in zato bistveno precenila njihovo težo. Navajajo zlasti, da je Komisija bistveno napačno opredelila kršitev, saj ta ni pomenila popolnega kartela z vnaprej določenimi pravili in se ni nanašala na kakršenkoli cilj na ravni celotnega trga.

Drugič, tožeče stranke trdijo, da je Komisija kršila člen 81 ES in člen 53 Sporazuma EGP in/ali Uredbo Sveta (ES) št. 1/2003 s tem, da je nepravilno presodila trajanje kršitve tožečih strank, s tem ko je ugotovila, da so sodelovale pri enotni in trajajoči kršitvi od 10. marca 1998 dalje.

Tretjič, tožeče stranke trdijo, da je Komisija kršila člen 81 ES in člen 53 Sporazuma EGP in/ali Uredbo Sveta (ES) št. 1/2003 s tem, da je nepravilno presodila in bistveno precenila obseg posameznih vlog tožečih strank pri kršitvah.

Četrtič, trdijo, da je Komisija kršila člen 81 ES in člen 53 Sporazuma EGP in/ali člen 23(2) Uredbe Sveta (ES) št. 1/2003 in/ali Smernice o načinu določanja glob (2) s tem, da je naložila globo, ki je očitno pretirana ob upoštevanju celotne narave ravnanja opisanega v odločbi, zlasti z oceno odstotnega deleža prodaje, ki jo je treba upoštevati pri izračunu globe v skladu z odstavkoma 19 in 23 Smernic o načinu določanja glob, na 16 %.

Petič, tožeče stranke trdijo, da je zaradi napake, opisane v povzetku drugega tožbenega razloga zgoraj, Komisija kršila člen 81 ES in člen 53 Sporazuma EGP in/ali člen 23(2) Uredbe Sveta (ES) št. 1/2003 in/ali Smernice o načinu določanja glob tudi s tem, da je izračunala osnovni znesek globe, naložene tožečim strankam, z uporabo multiplikatorja za trajanje štirih let in pol.

Šestič, tožeče stranke trdijo, da je Komisija prav tako kršila člen 81 ES in člen 53 Sporazuma EGP in/ali člen 23(2) Uredbe Sveta (ES) št. 1/2003 in/ali Smernice o načinu določanja glob s tem, da pri odmeri globe, naložene tožečim strankam, ni upoštevala olajševalnih okoliščin v zvezi z njimi.

Sedmič, tožeče stranke trdijo, da je Komisija kršila člen 81 ES in člen 53 Sporazuma EGP in/ali člen 253 ES in/ali Uredbo Sveta (ES) št. 1/2003 in/ali Smernice o načinu določanja glob s tem, da je za izračun globe, naložene tožečim strankam, uporabila neustrezne številčne podatke o prodaji.

Osmič, tožeče stranke trdijo, da je Komisija kršila člen 81 ES in člen 53 Sporazuma EGP in/ali Uredbo Sveta (ES) št. 1/2003 in/ali Smernice o načinu določanja glob s tem, da je tožečim strankam naložila globo, ki je ne glede na kateri koli očitek iz katerega koli tožbenega razloga povzetega zgoraj, očitno nesorazmerna ob upoštevanju vseh okoliščin te zadeve.

Devetič, tožeče stranke trdijo, da je Komisija kršila člen 81 ES in člen 53 Sporazuma EGP in/ali Uredbo Sveta (ES) št. 1/2003 in/ali Smernice o načinu določanja glob, ker je globa, ki je naložena tožečim strankam, bistveno pretirana ob upoštevanju obveznosti, ki jo ima Komisija v skladu s pravom Skupnosti, da zagotovi enako obravnavanje strank, kadar nalaga globe v skladu s členom 23 Uredbe Sveta (ES) št. 1/2003.

Desetič, tožeče stranke trdijo, da je Komisija kršila člen 81 ES in člen 53 Sporazuma EGP in/ali člen 23(2) Uredbe Sveta (ES) št. 1/2003 in odstavek 32 Smernic o načinu določanja glob s tem, da je naložila tožečim strankam globo, ki presega omejitev, določeno v zgoraj omenjenih določbah.

Enajstič, tožeče stranke trdijo, da je globa, ki jim je bila naložena, v vsakem primeru očitno nesorazmerna, pretirana in neustrezna in zato trdijo, da bi Sodišče prve stopnje moralo izvršiti svojo pristojnost za odločanje v sporu polne jurisdikcije v skladu s členom 229 ES in členom 31 Uredbe Sveta (ES) št. 1/2003, da bi ponovno ocenilo višino globe in jo pri tem bistveno zmanjšalo.

(1) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 (UL L 1, 4.1.2003, str. 1).

(2) Smernice o načinu določanja glob, naloženih v skladu s členom 23(2)(a) Uredbe št. 1/2003 (UL C 210, 1.9.2006, str. 2).